



PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ,

            DE DISCIPLINĂ ŞI IMUNITĂŢI
	
	        Bucureşti, 10 februarie 2020
                  Nr. PLx. 646/2019


A V I Z 

asupra proiectului de Lege pentru modificarea şi completarea 
Legii nr.227/2015 privind Codul fiscal 
În conformitate cu prevederile art.94 din Regulamentul Camerei Deputaţilor, republicat, Comisia juridică, de disciplină şi imunități a fost sesizată, spre avizare cu proiectul de Lege pentru modificarea şi completarea Legii nr.227/2015 privind Codul fiscal, trimis cu adresa nr. PLx. 646 din 4 decembrie  2019, înregistrat în cadrul Comisiei juridice sub nr.4c-13/1101 din 5.12.2019.
Camera Deputaţilor este Cameră decizională, conform dispoziţiilor art. 75 din Constituţia României, republicată, şi ale art. 91 alin. (9) pct. 1 din Regulamentul Camerei Deputaţilor.
Senatul a adoptat proiectul de lege în şedinţa din data de 2 decembrie 2019. 
Până la data dezbaterii inițiativei în Comisia juridică, Guvernul nu a transmis Parlamentului un Punct de vedere.

De asemenea, menționăm că inițiativa nu este însoțită de fișa financiară, în această formă proiectul fiind sensibil din punct de vedere constituțional, fiind incidentă Decizia nr. 331/2019 a Curții Constituționale, care menționează că inițiativa “are în vedere o sursă de finanțare incertă, generală și lipsită de un caracter obiectiv și efectiv, nefiind așadar reală”.  
Iniţiativa are ca obiect de reglementare modificarea şi completarea Legii nr.227/2015, în sensul ca operatorii economici (persoane juridice şi fizice), plătitori de impozit pe profit, de impozit pe veniturile microîntreprinderilor sau, după caz, de impozit pe venit, să deducă din impozitul datorat contravaloarea caselor de marcat achiziţionate şi puse în funcţiune.
În şedinţa din data de 10 februarie 2020, potrivit art. 61 din Regulamentul Camerei Deputaţilor, membrii Comisiei juridice, de disciplină şi imunităţi au examinat actul normativ supus avizării, expunerea de motive şi au avut în vedere avizul favorabil al Consiliului Legislativ, cu observaţii şi propuneri, transmis cu nr. 875/2019.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, să acorde aviz favorabil proiectului de lege. 
Potrivit dispoziţiilor art. 73 din Constituţia României, republicată, prin obiectul său de reglementare, proiectul de act normativ se încadrează în categoria legilor ordinare.
 PREŞEDINTE,                               
                                                  SECRETAR,

         Nicușor HALICI                                                                     Aida Cristina CĂRUCERU

Consilier parlamentar,

Alina Grigorescu

